Drie vas in Pretoria-Wes oor vervalste dokumenteSelfdoen. Die polisie het beslag gelê op dokumente en die toerusting waarmee dit vervals is. Foto: SAPD Die bestuur van die Pretoria-Wes-polisiegroepering loof die taktiese reaksiespan vir die inhegtenisneming van drie verdagtes in verband met die vervalsing van sertifikate wat net die departement van binnelandse sake mag uitreik. Die polisie het gereageer op ŉ wenk wat hulle Woensdag net ná 13:00 gelei het na ŉ huis in President Burgersstraat, sowat 2 km wes van Kerkplein, sê konst. Sibongile Vuma, polisiewoordvoerder. Twee mans en ŉ vrou, tussen 35 en 45 jaar oud, is op die toneel in hegtenis geneem en die polisie het beslag gelê op nagemaakte stempels van binnelandse sake, vervalste visums, paspoorte en asieldokumente. Sy sê nog mense kan moontlik in hegtenis geneem word terwyl die polisie van Pretoria-Wes die saak verder ondersoek. Al drie verdagtes sal na verwagting in die Pretoriase landdroshof verskyn.